Тақырыбы : «Жаңа тәрбие технологиялары»

Тема:«Новые образовательные технологии»

Topic:"New educational technologies»

Қазіргі қоғамдағы білім беру үрдісінің дамуы, педагогикалық инновациялардың мүмкіндіктері, жаңашыл мұғалімдердің тәжірибесі, психологиялық-педагогикалық зерттеулердің нәтижелері технологияларды саралап, жүйелеуді қажет етеді.  
Технология ұғымы шеберлік, өнер туралы ілім болып табылады.  
Тәрбие технологиясы – тәрбие мақсаттарына қол жеткізуге мүмкіндік беретін оқыту формаларының, әдістерінің, жолдарының, тәсілдерінің және тәрбие құралдарының жиынтығы. Бұл дамыту, оқыту және тәрбие процестеріне ықпал ететін тәсілдердің бірі.  
Мектептегі  тәрбие жұмысының негізгі мақсаты – дені сау, ұлттық сана-сезімі оянған, рухани ойлау дәрежесі биік, мәдениетті, парасатты, еңбекқор, іскер, бойында ізгі қасиеттер қалыптасқан, көшбасшылық қасиеттерді меңгерген жеке тұлғаны  қалыптастыру.  
 Мектептің тәрбие жүйесі объективтік және субъективтік факторлардың ықпалымен жүретін ұзақ мерзімді және күрделі процесс болып табылады. Тәрбие процесінің субъектілері: мұғалім, оқушы, ата-ана. Мектеп пен отбасы байланыста, сабақтастықта және үйлесімділікте өзара әрекет етеді.  Мектепте тәрбие жұмысын ұйымдастыруда оқушылардың мына қасиеттерін дамыту көзделеді:  
Оқушының белсенділігін дамыту  
Жеке тұлғаның қоршаған ортаға гуманистік қатынасын туғыза отырып, оның адамгершілік қасиетін қалыптастыру  
Жеке тұлғаның ішкі мотивтерін ояту  
Бүгінгі оқушы ақпараттық ресурстарды терең меңгерген, заманауи қоғамның даму тенденциясы мен нарық сұраныстарына жауап бере алатын бірегей ерекшеліктері бар тұлға болып табылады. Осындай типтегі оқушылар мұғалімнен тәрбие жүйесін жаңаша ұйымдастыруды талап етеді.  
Сондықтан да сынып жетекшісі оқушылар ұжымымен қарым-қатынас жасаудың белсенді  әдістері мен технологияларын тәжірибесіне енгізуі қажет.  Мектептің тәрбие процесінде  төмендегі технологияларды қолдануға болады:  
Диалогтық (сұхбат) технологиясы  
Коллаж технологиясы  
Топтық шығармашылық жұмыс  
Жеке тұлғаға бағытталған технология  
Іскерлік ойын технологиясы;  
Сыни тұрғыдан ойлау технологиясы  
Тьюторлық-педагогикалық қолдау технологиясы  
Арт-терапия технологиясы.  
Тәрбие технологиялары жеке тұлғаның ізгілік қасиеттерінің дамуына мүмкіндік береді.  
Заманауи тәрбие технологиясының бірі -жоба технологиясы.  
Жоба технологиясы арқылы оқушының зерттеушілік мәдениетін қалыптастыруға болады. Тәрбие проблемасына байланысты әртүрлі тақырыптар ұсынылады.   Мысалы, «Отбасында баланы тәрбиелеудің әдістері», «Отбасы, мектеп және оқушы арасындағы сабақтастық», «Оқушыларды салауатты өмір салтына тәрбиелеу» т.б.  
Жоба орындау барысында оқушының  төмендегі қабілеттері қалыптасады:  
Жұмысты орындауға деген талпыныс  
Жаңа білімді іздеуге деген мотивация  
Өз көзқарасын дәлелдеуге ұмтылу.  
Жоба жазу оқушының аналитикалық ойлау қабілетін дамытады, шешім қабылдай алу іскерлігін қалыптастырады. Оқушыны ізденушілікке баули отырып, ғылым мен техниканың жетістігіне сәйкес өзінің кәсіби бағдарын айқындауға көмектеседі. Жоба әдісінде мына міндеттер  жүзеге асады.  
Оқушылардың танымдық іскерліктері мен дағдыларын дамыту  
Ақпараттық кеңістікте бағдар ала білу  
Өз бетінше жоспар құра білу  
Ғылымның түрлі салаларынан білімді біріктіре білу  
Сын тұрғысынан ойлау қабілеті.  
Заманауи тәрбие технологияларының бірі – коллаж. Түрлі-түсті суреттерді жабыстыру арқылы әңгіме құрастыру оқушылардың сөйлеу дағдысын дамытады. Тәрбие жұмысы қашықтықтан өткізілуіне байланысты «Коллаж» технологиясы тиімді. Барлық жасалған жұмыстар мектептің инстаграм парақшасына салынатындықтан, өткізілген жұмысты фотоколлаж бетіне жинақтау мазмұны жағынан ғана емес, эстетикалық жағынан да тиімді болып келеді. Оқырманның көзін қызықтырып, тәрбие жұмысының нәтижесі көрініп тұрады.

Тәрбие үрдісінде жиі қолданылатын технологиялардың бірі ойын технологиясы. Оқушылардың тілдік дағдысын қалыптастыру барысында грамматикалық ойындар қолданылады. Ойын технологиясы оқушының іскерлік қасиетін қалыптастырады. Әртүрлі грамматикалық тапсырмалар арқылы ойын сюжеті құрылады. Ойын оқушының тез ойлай білу дағдысын қалыптастырады. Ойын шарты алдын-ала белгілі болғанмен, ойын барысындағы күтпеген жағдайларда оқушы тез шешім қабылдай білуге жаттығады.  
Ойын технологиясының ерекшелігі оқушының бойындағы білімділік, танымдық, шығармашылық қасиеттерін аша түседі. Ол оқушылардың ұйымдастырушылық, көшбасшылық мүмкіндіктерінің  дамуына басшылық жасайды.

Көктемгі демалыста балалардың көп уақыты үйде өтеді. Ал үйде отырған бала гаджеттен шығара алмайсың. Ендеше үйде отырған оқушыларыңызға***"Тиын тастау***» ойынын ойнауға болады."Тиын тастау"  балалардың көз және қол координациясын жақсартады. Оның үстіне бұл ойынға отбасының барлық мүшесі қатыса алады.

Керек заттар:  
- Тиындар;  
- Пластик стақандар. Қалай ойнайды?  
1. Әр қатысушы 5 тиыннан алады.  
2. Стақанды столдың немесе орындықтың үстіне қойыңыз.  
3. Балаңыз неше жаста болса, стақан тұрған жерден артқа қарай сонша рет қадам жасасын. Үлкендер баладан бес қадам алыстаса болады.  
4. Бала қолындағы тиындарды стақанға лақтыруы керек.  
5. Кім көбірек тиын салса, сол жеңіске жетеді.

Ескерту: Ойын алдында тиындарды жақсылап жуыңыз.

Отандық психологияда сурет терапиясы, изо терапиясы, құм терапиясы, музыка терапия, сонымен қатар арт-терапия кеңінен тараған. Арт -терапия  жеке тұлғаның ішкі мүмкіндіктерін пайдалана отырып, шығармашылық белсенділігін арттыруға көмектеседі. Арт-терапияны мұғалім өзінің тәрбие жұмысын ұйымдастыру  барысында қолданады.

Сөздің кіші мағынасында арт-терапия деп психоэмоциялық көңіл-күйге әсер ету мақсатындағы бейнелеу өнері терапиясын түсінуге болады. Арт-терапия әдістері заманауи сауықтыру жүйелерінің, дербес және рухани дамыту жөніндегі авторлық әдістемелердің бір бөлігіне айналып отыр.

Тәрбие сағаттарында жаңа тақырыпты  меңгертуде Ақпараттық-коммуникативтік технологиялардың алар оны ерекше. Тәрбие сағаттары мен ата-аналармен жұмыс қашықтық форматта өтетіндіктен, АКТ-ны қолдану мұғалімдер арасында қазіргі кезде үлкен сұранысқа ие. Youtube желісі арқылы оқушыларға ағымдағы тақырып бойынша ақпаратты жеткізу оңай және қызық. Өз іс-тәжірибеме тоқталатын болсам, 3 тоқсанның аяғында «Қауіпсіздік шаралары» атты тақырыпта ата-аналар жиналысын өткіздім. Жиналыс зум платформасы арқылы өткізіліп, ютуб желісінен көктемгі демалыста оқушылардың қауіпсіздігі туралы бейнероликтер көрсеттім.

Сынып жетекші ретінде мен ата-аналармен үнемі байланыста боламын. Наурыз мерекесі қарсаңында «Наурыз тойы мереке, салт-дәстүрім береке» тақырыбында дәстүрлерді балалар арасында жаңғырту мақсатымен оқушыларға қазақ дәстүрлерін көрсетіп, видео түсіру тапсырмасы жүктелді. Оқушыларым ата-аналардың көмегіне жүгіне отырып, әдемі қазақи нақыштағы материал түсіріп жіберді. Бастауыш сыныптардағы оқушылармен жұмыс тікелей ата-аналардың қатысуымен өтеді. Биылғы тәрбие жұмысында отбасылық тәрбиеге баса назар аударылады. Осыған орай, оқушылар мен ата-аналардың арасындағы ынтымақтастық қарым-қатынасын күшейту мақсатымен «Өнерлі отбасы» атты іс-шара өткіздім. Шығармашылыққа жақын оқушылар ата-аналарымен бірге бірлесіп өз өнерлерін бейнеролик арқылы жеткізді. Ата-аналар арасынан көптеген жас өнерпаздар отбасылары танылды.

Оқушыларды жан-жақты дамытуда «Балалар не ойлап тапты?» атты тақырыпта шығармашылық презентация әзірледім. Оқушыларым 1 сыныпта оқыса да, қолөнерге жақын екені белгілі болды. Бағыт-бағдар ретінде оқушыларға апликациямен жұмыс түрін, пластмасс бөтелкелерден, пластикалық стақандардан жасалатын бұйымдар түрлерімен таныстырып, оқушыларды қызықтырдым. Оқушылар маған қолдан жасаған бұйымдардың фотосуреттерін және жасап жатқан бұйымдарының видеоларын жіберді.

Тәрбие жұмысын қашықтықтан өткізу барысында кездесетін қиындықтар бойынша сынып жетекшілер отырысында талқыланды. Жоғарғы сынып оқушыларының зум арқылы өткізілетін тәрбие сағаттарына толық қатспайтыны туралы айтты. Оқушылардың тәрбие сағаттарына толық қатыспау себебі интернет желісінің төмендігі және смарт құрылғыларының болмауы болып табылады.

Баланың негізгі тәрбиешісі - өзінің туып өскен ортасы, ата-анасы. Баланың дұрыс азамат болып өсуі немесе қате жолға түсуі көбінесе үлкендерге байланысты. «Баланы-жастан…» деген сөздің мазмұны өте терең. Себебі, есейіп кеткен соң баласының теріс мінезін, қалыптасқан қате көзқарасын өзгерту өте қиын. Жасөспірімдердің білім алуында, тәрбиесінің дұрыс қалыптасуында мектеп пен отбасының тығыз қарым-қатынаста болуы қажетті жағдай болып отыр.

**Ата-аналармен жұмыс формалары**

Жеке кеңес беру

Жеке кеңес беруді ұйымдастыру мен өткізу. 5 сыныптарда баланың пән мұғалімдеріне бейімделуі жеңіл өтуі үшін топтық және жеке кеңестер беру – ата-аналармен сұхбаттасу ұйымдастырылады. Жеке кеңес беру зерттеп білу сипатында болып, ата-анамен мұғалім арасындва жақсы қарым-қатынас орнауына көмектесуі тиіс.

Сынып жетекші әрбір бала туралы неғұрлым көп мәлімет алған сайын, оның қалыптасуы үшін қалыпты жағдай жасауға мүмкіндігі көп болмақ.

Тақырыптық кеңес беру

Тақырыптық кеңес беруді ұйымдастыру ынтасы мұғалімнен де, ата-аналарының өздерінен де болуы мүмкін. Тақырыптық кеңес беру сынып жетекші тарапынан және оған қатысатын басқа мамандар тарапынан күрделі дайындықты қажет етеді. Сынып жетекші тек қана тақырыптық кеңес беруді басшылыққа алмауы керек. Егер ол кеңес бергісі келетін мәселе сынып ата-аналрының көпшілігіне қатысты болса, оны ата-аналар жиналысында немесе басқа да ата-аналармен қарым-қатына жасау түрінде  жеткізгені жөн.

Әңгімелесу

Әңгімені негізінен ата-аналар мен балалар, жекелеген педагогтер мен отбасылар арасындағы қарым-қатынасты жолға салу үшін пайдаланған дұрыс. Ата-аналармен әңгімелесуді сенімді  атмосфера жасау, жанжалды жағдайларда қиын түйісу нүктесін табуға пайдалануға болады. Егер қатысушылардың бірі оның жария болғанын қаламайтын болса, әңгімелесу нәтижесі жарияланбайды. Әңгімелесу кезінде сынып жетекші ақыл айта сөйлемей, көбіне тыңдауға бейім болғаны жөн.

Ата-аналар оқуы

Ата-аналар оқуы – ата-аналармен жұмыс жасаудың өзіндік ерекшелігі бар түрі, ол ата-аналарға педагогтер дәрісін тыңдап қана қоймай, өзі де осы проблема бойынша әдебиеттер оқуына мүмкіндік береді. Ата-аналар оқуының ерекшелігі сол, онда ата-аналар мәселеге байланысты өз түсінігін айтып, басқа ата-аналармен бөләсуге болады.

Ата-аналар кеші

Ата-аналар кеші – ата-аналар ұжымын тамаша ұйымдастыратын жұмыс түрі. Өзін-өзі ұстайтын мерекелік атмосфера, ресмиліктің жоқтығы, әзіл-қалжың ата-аналардың өз проблемалары жайлы ашық айтуына, ақыл-кеңес сұрап, қажет еткен жандарға қол ұшын беруге ұсыныс жасауға мүмкіндік береді. Ата-аналар кеші реніш пен уайымды барынша жылы және шын жүректен бқлісуге, бала тәрбиесіндегі проблемаларға қызуланбай, байсалды көзқарас танытуға көмектеселді.

Ата-аналар тренингі

Ата-аналар тренингі – бұл отбасындағы проблемалық жағдайды сезінетін, өзінің баласымен қарым-қатынасын өзгерткісі, оны неғұрлым ашық әрі сенімді өткізгісі келетін және өз баласын тәрбиелеуде жаңа білімдер мен біліктер қажеттігін түсінетін ата-аналармен белсенді жұмыс формасы. Егер кейбір баланы тәрбиелеуде сынып жетекшісі шешуші қиын проблемалармен  кездесетін болса.

Ата-аналардың педагогикалық, психологиялық білімін көтеру

*Педагогикалық, психологиялық, медициналық, заң туралы кеңестер беру*

Қорыта айтқанда,  бүгінгі күні бәсекеге қабілетті білім кеңістігін құруға бағытталған қазақстандық тәрбие  мазмұнының басты мақсаттарының бірі инновациялық технологияларға сүйене отырып, оқушының адамгершілік қасиеттерін дамытуға мүмкіндік жасау.  
Осыған орай, бүгінгі мұғалім,  тек ақпарат жиынтығын меңгертумен шектелмей, іс-әрекетін өздігінен тиімді ұйымдастыра отырып, шығармашылықпен жұмыс жасауға, күнделікті оқыту және тәрбие үрдісінде белсенді әдістерді пайдалануға, креативті ойлауды дамытуға  белсенді әрекеттер жасауы қажет.

Сынып жетекшілер бірлестігінің жетекшісі: Г.М.Калибаева